ฤกษ์ดี...มีประกัน
โดย...ฟ้าใส
12 พ.ค. 2555

โดย...ฟ้าใส
หลังจากที่มีการเปิดตัว “กรมธรรม์ประกันภัยพิบัติ” อย่างเป็นทางการเมื่อวันที่ 28 มี.ค. 2555 ที่ผ่านมา ประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ก็ได้ฤกษ์เดินสายลงพื้นที่ เพื่อให้ความรู้แก่ประชาชนและนักลงทุน ในวันที่ 14 พ.ค.นี้ ที่ จ.พระนครศรีอยุธยา ณ ห้องสุวรรณภูมิ โรงแรมวรบุรีอโยธยา ตั้งแต่เวลา 13.00-17.00 น. ถ้าขืนชักช้า มีหวังผลงานของ คปภ.ต่ำกว่าหน่วยงานอิสระอื่นๆ ที่อยู่ใต้สังกัดกระทรวงการคลัง เพราะที่ผ่านมาร่วม 2 เดือน มีผู้ซื้อกรมธรรม์ประกันภัยพิบัติแค่ 244 ราย วงเงินคุ้มครอง 346 ล้านบาท จากเป้าหมายที่วางไว้ทั้งปี 1.5 หมื่นล้านบาท
งานนี้ขอบอกว่า เลขาธิการ ประเวช จัดหนักและจัดเต็ม เพราะจำนวนคนซื้อมากหรือน้อยมีผลต่อการขาดทุนและกำไรของ “กองทุนส่งเสริมการประกันภัยพิบัติ” ที่มีรัฐบาลเป็นคนควักกระเป๋ามาให้กองทุนถึง 5 หมื่นล้านบาท
บริษัทประกันภัยที่พร้อมจะขาย 20 บริษัท ที่จะไปให้บริการและให้ความรู้แก่ประชาชนประกอบด้วย เมืองไทยประกันภัย ไทยพาณิชย์สามัคคีประกันภัย สินมั่นคงประกันภัย กรุงเทพประกันภัย วิริยะประกันภัย อลิอันซ์ ซี.พี. ประกันภัย นวกิจประกันภัย ไทยศรีประกันภัย พุทธธรรมประกันภัย มิตรแท้ประกันภัย นำสินประกันภัย แอกซ่าประกันภัย พระนครธนบุรีประกันภัย กรุงไทยพานิชประกันภัย ทิพยประกันภัย เทเวศประกันภัย จรัญประกันภัย ประกันภัยไทยวิวัฒน์ เอ็ม เอส ไอ จี ประกันภัย (ประเทศไทย) และ อินทรประกันภัย เรียกว่าครบครัน
ผู้ที่ซื้อกรมธรรม์ประกันภัยพิบัติจะได้รับความคุ้มครองภัยธรรมชาติ 3 ภัย ได้แก่ น้ำท่วม แผ่นดินไหว และลมพายุ บ้านอยู่อาศัย จะได้รับความคุ้มครองไม่เกิน 1 แสนบาท คิดเบี้ยปีละ 0.5% 
เอสเอ็มอี ทุนประกันไม่เกิน 50 ล้านบาท จะคุ้มครองไม่เกิน 30% ของทุนประกันภัย คิดเบี้ยปีละ 1% 
อุตสาหกรรมขนาดใหญ่ที่มีทุนประกันภัยมากกว่า 50 ล้านบาทขึ้นไป จะคุ้มครองไม่เกิน 30% ของทุนประกันภัย คิดเบี้ยปีละ 1.25% ใกล้จะถึงฤดูฝนแล้ว รัฐบาลจะเอาอยู่หรือไม่...ก็ยังไม่รู้ มีประกันไว้อุ่นใจกว่ากันเยอะเลย